KIRJALLINEN KYSYMYS E-0934/02 esittäjä(t): Paul Rübig (PPE-DE) komissiolle. Nopeutettu PANKUM-vyöhykkeen ulottaminen Kaakkois-Eurooppaan.



Virallinen lehti nro 052 E , 06/03/2003 s. 0024 - 0025



KIRJALLINEN KYSYMYS E-0934/02 esittäjä(t): Paul Rübig (PPE-DE) komissiolle (9. huhtikuuta 2002) Aihe: Nopeutettu PANKUM-vyöhykkeen ulottaminen Kaakkois-Eurooppaan Jotta Välimeren maat voitaisiin pikemmin ottaa mukaan paneurooppalaiseen kumulaatiojärjestelmään (PANKUM), ehdotettiin vaihtelevan geometrian lähestymistapaa. Tämä tarkoittaa, että Välimeren maat otetaan mukaan asteittain siten, että vähintään kahden muun kumppanin kanssa tehty sopimus riittää siihen, että PANKUM-sääntöjä sovelletaan näiden kahden maan väliseen tavaraliikenteeseen. Näin ollen jonkin tietyn Välimeren maan ei tarvitse tehdä sopimusta kaikkien muiden PANKUM-vyöhykkeen osapuolten kanssa hyötyäkseen PANKUM-säännöistä. Kaakkois-Euroopan maiden kuten Kroatian ja Makedonian osalta komissio ei ole tehnyt vastaavanlaista aloitetta, vaikka edellytykset vaihtelevan geometrian soveltamiselle vaikuttavat suotuisilta. Euroopan talouden kannalta PANKUM-vyöhykkeen ulottaminen pikaisesti Kaakkois-Euroopan maihin, ennen kaikkea Kroatiaan, vaikuttaa ensisijaiselta, koska eurooppalaiset talouselämän toimijat, joista monet ovat oppineet hyödyntämään työnjakoon perustuvan tuotannon mahdollisuuksia KIE-maissa, eivät useinkaan kykene täyttämään kahdenvälisen sopimuksen alkuperäisiä vaatimuksia ja joutuvat siksi maksamaan tulleja, joita he PANKUM-sääntöjä sovellettaessa eivät joutuisi maksamaan. Miksi PANKUM-vyöhykkeen ulottaminen Kaakkois-Euroopan maihin kuten Kroatiaan ja Makedoniaan on komission mielestä vähemmän tärkeää kuin tämän vyöhykkeen ulottaminen Välimeren maihin? Christopher Pattenin komission puolesta antama vastaus (31. toukokuuta 2002) Eurooppa-neuvosto on todennut, että Länsi-Balkanin mailla on mahdollisuus hakea unionin jäsenyyttä ja että jäsenyydellä on hyvät edellytykset toteutua, kun tarvittavat edellytykset täyttyvät. Vakautus- ja assosiaatioprosessilla, joka on yleinen kehys kyseisten maiden lähentämiselle unionissa sovellettaviin normeihin, pyritään luomaan vahvemmat siteen kunkin kyseisen maan ja unionin välillä sekä kannustamaan maita keskinäiseen alueelliseen yhteistyöhön. Strategian keskeinen tekijä on kauppa. Alueellisen yhdentymisen edistämiseksi sekä entisen Jugoslavian tasavallan Makedonian että Kroatian kanssa tehdyissä vakautus- ja assosiaatiosopimuksissa määrätään näiden kahden maan mahdollisuudesta osallistua diagonaalisen alkuperäkumulaation järjestelmään. Vakautus- ja assosiaatiosopimuksiin liitettyjen julistusten mukaan yhteisö tarkastelee mahdollisuutta laajentaa järjestelmää molempiin maihin sitten, kun ne ovat täyttäneet vaaditut edellytykset. Sopimusten täytäntöönpanon yhteydessä tarkastellaankin nyt diagonaalisen kumulaation kysymystä sen määrittämiseksi, täyttävätkö molemmat maat vaaditut edellytykset. Tarkastelu tehdään samalla, kun diagonaalisen kumulaation paneurooppalaista järjestelmää ollaan laajentamassa Barcelonan prosessin osapuolina oleviin Välimeren kumppaneihin. Komissio tukee diagonaalisen alkuperäkumulaation laajentamista Länsi-Balkanin maihin edellyttäen, että maat täyttävät vaaditut tekniset edellytykset. Tämä olisi merkittävä tekijä maiden välisen taloudellisen integraation ja yhteistyön lisäämisessä ja sillä tuettaisiin vakautus- ja assosiaatioprosessin poliittisia tavoitteita.